**AGENȚIA PENTRU PROTECȚIA MEDIULUI DÂMBOVITA**

Nr. ...../...../.......2024

(proiect) **DECIZIA ETAPEI DE ÎNCADRARE**

**Nr. ..... din .......**

Ca urmare a solicitării de emitere a acordului de mediu adresate de **COMUNA DOBRA** cu sediul în comuna Dobra, satul Dobra, str. Principală, nr. 538, județul Dâmbovița, înregistrată la sediul Agenției pentru Protecția Mediului (APM) Dâmbovița cu nr. 9577 din 21.06.2023, în baza Legii nr. 292/2018 privind evaluarea impactului anumitor proiecte publice şi private asupra mediului şi a Ordonanţei de Urgenţă a Guvernului nr. **[57/2007](https://idrept.ro/00103869.htm)** privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. **[49/2011](https://idrept.ro/00139597.htm)**, cu modificările şi completările ulterioare,

**Agenția pentru Protecția Mediului (APM) Dâmbovița decide**, ca urmare a consultărilor desfăşurate în cadrul şedinţei Comisiei de analiză tehnică din data de 28.09.2023 că proiectul **,,*Construire punte pietonală de legătură între satele Dobra și Mărcești în comuna Dobra, județul Dâmbovița",*** propus a fi amplasat în comuna Dobra, satele Dobra și Mărcești, județul Dâmbovița, **nu se supune evaluării impactului asupra mediului, nu se supune evaluării adecvate și nu se supune impactului asupra corpurilor de apă.**

Justificarea prezentei decizii:

I. Motivele pe baza cărora s-a stabilit **luarea deciziei etapei de încadrare in procedura** de evaluare a impactului asupra mediului sunt următoarele:

a) proiectul se încadrează în prevederile Legii nr. 292/2018 privind evaluarea impactului anumitor proiecte publice şi private asupra mediului, Anexa nr. 2, pct. 13, lit.a;

b) impactul realizării proiectului asupra factorilor de mediu va fi redus pentru sol, subsol, vegetație, fauna si nesemnificativ pentru ape, aer si așezările umane;

c)nu au fost formulate observaţii din partea publicului în urma mediatizării depunerii solicitării de emitere a acordului de mediu respectiv, a luării deciziei privind etapa de încadrare.

1. ***Caracteristicile proiectelor***
2. *mărimea proiectului*

Pentru asigurarea accesului pietonal între satele Dobra și Mărcești, județul Dâmbovița, se va realiza o punte peste râul Ialomița, în aval de puntea existentă, la o distanță de 5.00m.

Profilul longitudinal al punții și lungimea acesteia au fost determinate în urma unui calcul hidraulic cu asigurarea pentru debitul de 1% și a unui gabarit liber ,,cu plutitori” (∆h=1,00 m), pentru cursuri de apă (Qc<1000 mc/s), rezultând astfel o lungime totală a punții de 420m.

Infrastructura punții este alcătuită din 2 culei masive din beton armat fundate direct și 16 pile circulare fundate indirect pe piloţi foraţi de diametru mare din beton armat de clasa C20/25.

Radierele culeelor sunt executate din beton armat de clasa C20/25, iar dimensiunile acestora sunt: înalțime 2.00 m, lățime 4.00 m și lungime 2.00 m. Elevațiile au înălțimea de 2.00 m, lățimea de 1.20 m și lungimea de 1.80 m și sunt realizate din beton C30/37.Culeele susțin suprastructura punții prin intermediul banchetei de rezemare din beton armat.

Pilele vor avea elevatie circulară cu diametrul 1.20 m din beton de clasă C30/37 și se vor realiza în continuarea pilotului forat ce constitue fundația pilei. Elevația se va termina cu o rigolă de beton armat pe care se sprijină suprastructura punții pietonale.

Suprastructura va fi realizată, pe fiecare din cele 17 deschideri, dintr-o grindă prefabricată din beton armat precomprimat în lungime de 24,00 m și înălțimea de 0,93 m, solidarizată la partea superioară printr-o placă de suprabetonare cu grosimea minimă de 15 cm din beton de clasa C30/37.

Lăţimea totală a suprastructurii este de 2,75m, măsurată la extremităţile liselor de parapet. Aceasta va susţine o cale cu lăţimea utilă de 2,00 m.

Calea pe zona carosabilă va fi compusă din hidroizilație, o șapă de protecție de 2cm și îmbrăcămintea căii din beton asfaltic de min. 3cm.

Racordarea punții cu terasamentele se va face cu rampe de acces, realizate din umpluturi de pământ și taluze înierbate.

Scurgerea apelor se va realiza prin pantele transversale și longitudinale proiectate.

Puntea pietonală va avea un sistem de iluminat stradal cu panouri fotovoltaice.

Lucrările de amenajare a albiei sunt obligatorii pentru îmbunătăţirea regimului de curgere a apei şi pentru a îmbunătăţii stabilitatea malurilor.

În zona albiei minore pe malul drept, pe o lungime de aproximativ 100 m, și anume 70 m amonte și 30 m aval se va realiza o aparare de mal din gabioane. La capete gabioanele se termină cu un pinten din beton armat C30/37. În dreptul infrastructurilor din albia minoră, fundul albiei se protejează cu o saltea de anrocamente de piatră brută de 51-500 kg/buc asezată pe un filtru din geotextil.

b) *cumularea cu alte proiecte:* nu este cazul;

c) *utilizarea resurselor naturale*: se vor utiliza resurse naturale în cantităţi limitate, iar materialele necesare realizării proiectului vor fi preluate de la societăţi autorizate;

d) *producţia de deşeuri*: deşeurile generate în perioada de execuţie vor fi stocate selectiv şi predate către societăţi autorizate din punct de vedere al mediului pentru activităţi de colectare/valorificare/eliminare;

e) *emisiile poluante, inclusiv zgomotul şi alte surse de disconfort*: în perioada de execuţie, zgomotul va fi generat de utilajele şi mijloacele de transport; lucrările şi măsurile prevăzute în proiect nu vor afecta semnificativ factorii de mediu (aer, apă, sol, aşezări umane);

f) *riscul de accident, ţinându-se seama în special de substanţele şi de tehnologiile utilizate*: riscul de accident, pe perioada execuţiei lucrărilor este redus, deoarece nu se utilizează substanţe periculoase, iar alimentarea utilajelor cu carburanţi se face numai la staţiile autorizate.

***2. Localizarea proiectelor***

*2.1. utilizarea existentă a terenului*: conform certificatului de urbanism nr. 62 din 15.05.2023, terenul pe care se realizează proiectul se află în intravilanul și extravilanul comunei Dobra, satele Dobra și Mărcești; categoria de folosință – drum, pășune, ape curgătoare.

2.2. *relativa abundenţă a resurselor naturale din zonă, calitatea şi capacitatea regenerativă a acestora*: nu este cazul;

2.3. *capacitatea de absorbţie a mediului, cu atenţie deosebită pentru*:

a) zonele umede: nu este cazul;

1. zonele costiere: nu este cazul;

c) zonele montane şi cele împădurite: nu este cazul;

d) parcurile şi rezervaţiile naturale: nu este cazul;

e) ariile clasificate sau zonele protejate prin legislaţia în vigoare, cum sunt: proiectul nu este amplasat în sau în vecinătatea unei arii naturale protejate;

f) zonele de protecţie specială, mai ales cele desemnate prin Ordonanţa de Urgenţă a Guvernului nr. [57/2007](http://www.apmbuzau.ro/1_NOUTATI%20Procedura%20EIA(Dalia)_SEPT_2009/Documents%20and%20SettingsDalia%20BitanSintact%202.0cacheLegislatietemp00103869.htm) privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, zonele prevăzute prin Legea nr. [5/2000](http://www.apmbuzau.ro/1_NOUTATI%20Procedura%20EIA(Dalia)_SEPT_2009/Documents%20and%20SettingsDalia%20BitanSintact%202.0cacheLegislatietemp00033752.htm) privind aprobarea Planului de amenajare a teritoriului naţional – Secţiunea a III – a – zone protejate, zonele de protecţie instituite conform prevederilor Legii Apelor nr. [107/1996](http://www.apmbuzau.ro/1_NOUTATI%20Procedura%20EIA(Dalia)_SEPT_2009/Documents%20and%20SettingsDalia%20BitanSintact%202.0cacheLegislatietemp00008742.htm), cu modificările şi completările ulterioare, şi Hotărârea Guvernului nr. [930/2005](http://www.apmbuzau.ro/1_NOUTATI%20Procedura%20EIA(Dalia)_SEPT_2009/Documents%20and%20SettingsDalia%20BitanSintact%202.0cacheLegislatietemp00085898.htm) pentru aprobarea Normelor speciale privind caracterul şi mărimea zonelor de protecţie sanitară şi hidrogeologică: proiectul nu este inclus în zone de protecţie specială desemnate;

g) ariile în care standardele de calitate a mediului stabilite de legislaţie au fost deja depăşite: nu au fost înregistrate astfel de situaţii;

h) ariile dens populate: nu e cazul;

i) peisajele cu semnificaţie istorică, culturală şi arheologică: nu este cazul.

***3. Caracteristicile impactului potenţial:***

a) extinderea impactului: aria geografică şi numărul persoanelor afectate: impactul va fi local, numai în zona de lucru, pe perioada execuţiei;

b) natura transfrontieră a impactului: nu este cazul;

c) mărimea şi complexitatea impactului: impact relativ redus şi local pe perioada execuţiei proiectului;

d) probabilitatea impactului: impact cu probabilitate redusă pe parcursul realizării investiţiei, deoarece măsurile prevăzute de proiect nu vor afecta semnificativ factorii de mediu (aer, apă, sol, aşezări umane);

e) durata, frecvenţa şi reversibilitatea impactului: impact cu durată, frecvenţă şi reversibilitate reduse datorită naturii proiectului şi măsurilor prevăzute de acesta.

**II.** Motivele pe baza cărora s-a stabilit ca proiectul propus **nu intră** **sub incidenţa art. 28 din Ordonanţa de Urgenţă a Guvernului nr.** **57/2007** **privind regimul ariilor naturale protejate, conservarea habitatelor naturale, a florei şi faunei sălbatice**, aprobată cu modificari și completari prin Legea nr. 49/2011, cu modificările şi completările ulterioare:

* terenul pe care se va realiza proiectul este amplasat în comuna Dobra, satele Dobra și Mărcești, jud. Dâmbovița, nu se află într-o arie naturală protejată de interes național sau comunitar;
* proiectul propus nu intră sub incidenţa art. 28 din Ordonanţa de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificari și completari prin Legea nr. 49/2011, cu modificările şi completările ulterioare.

**III.** **Motivele pe baza cărora s-a stabilit nu se supune evaluării impactului asupra corpurilor de apă:**

* a fost emis Avizul de gospodărire a apelor nr. 202 din data de 28.11.2023.

**Condiţiile de realizare a proiectului**:

* ***Titularul are obligaţia de a urmări modul de respectare a legislaţiei de mediu în vigoare pe toată perioada de execuţie a lucrărilor şi după realizarea acestuia să ia toate măsurile necesare pentru a nu se produce poluarea apelor subterane, de suprafaţă, a solului sau a aerului***.
* ***Respectarea condițiilor impuse prin avizele solicitate în Certificatul de Urbanism.***
* ***Titularul are obligația respectării condițiilor impuse prin actele de reglementare emise/solicitate de alte autorități.***
* ***Executarea lucrărilor se va face cu respectarea documentației tehnice depuse, a normativelor și prescriptiilor tehnice specifice;***
* ***Se vor respecta măsurile de reducere și protecție menționate în memoriul de prezentare referitoare la executarea lucrărilor, pentru realizarea proiectului în condiții de siguranță și cu impact minim posibil pe fiecare factor de mediu.***

**Condiţii impuse pentru organizarea de şantier**:

* depozitarea materialelor de construcţie şi a deşeurilor rezultate se va face în zone special amenajate fără să afecteze circulaţia în zona obiectivului;
* utilajele de construcţii se vor alimenta cu carburanţi numai în zone special amenajate fără a se contamina solul cu produse petroliere;
* întreţinerea utilajelor/mijloacelor de transport (spălarea lor, efectuarea de reparaţii, schimburile de ulei) se vor face numai la service-uri / baze de producţie autorizate;
* toate echipamentele mecanice trebuie să respecte standardele referitoare la emisiile de zgomot în mediu conform H.G 1756/2006 privind emisiile de zgomot în mediu produse de echipamentele destinate utilizării în exteriorul clădirilor ;
* deşeurile menajere se vor colecta în europubelă şi se vor preda către unităţi autorizate;
* prin organizarea de şantier nu se vor ocupa suprafeţe suplimentare de teren, faţă de cele planificate pentru realizarea obiectivului;
* pentru lucrările specifice de şantier se vor utiliza toalete ecologice;
* se va asigura o funcţionare optimă a tuturor echipamentelor prevăzute în proiect pentru protecţia factorilor de mediu.

**Protecţia apelor**

***Se vor respecta condițiile impuse prin Avizul de gospodarire a apelor nr. 202 din data de 28.11 .2023.***

- Beneficiarul trebuie sa transmită la Administrația Bazinală de Apă Buzău – Ialomița graficul de eșalonare a lucrărilor pentru realizarea ”Construire punte pietonala de legatură între satele Dobra și Mărcești în comuna Dobra, jud. Dâmbovița” Termen: înainte de începerea execuției.

- Prezentul aviz nu se referă la siguranța și stabilitatea lucrărilor propuse.

- Prezentul aviz se emite pentru realizarea lucrărilor sus-menționate.

- Avizul de gospodărire a apelor este aviz conform și trebuie respectat ca atare de către beneficiar, proiectant și constructor.

- Beneficiarului ii revine întreaga răspundere pe toată perioada de execuției a obiectivului.

- Beneficiarul este obligat să obțină toate avizele, acordurile și autorizațiile prevăzute de legislație înainte de începerea execuției lucrărilor avizate prin prezentul.

- In timpul execuției lucrărilor, se interzice depozitarea în albie a materialelor folosite sau rezultate care ar crea pericol de inundare în aval, Ia viituri, prin obturarea secțiunii de curgere a apei și nu se va afecta stabilitatea malurilor și terenurilor riverane.

- Beneficiarul și constructorul au obligația ca, pe parcursul execuției și exploatării, să ia toate măsurile necesare pentru prevenirea poluării apelor subterane și de suprafață, iar in cazul producerii poluărilor accidentale să anunțe Sistemul de Gospodărire a Apelor Dâmbovița și Administrația Bazinală de Apă Buzău Ialomița.

- UAT Dobra este integral responsabilă în situația producerii unei poluări accidentale;

- Beneficiarul este obligat să încheie proces verbal de predare-primire a amplasamentului cu Sistemul de Gospodărire a Apelor Dâmbovița înainte de începerea execuției și la finalizarea investiției, consemnând starea inițială a albiei și, la final, dacă s-au realizat lucrările de readucere a albiei la starea inițială. De asemenea, în procesul verbal se va menționa și fluxul informațional în caz de inundații și poluări accidentale.

- Este interzisă exploatarea de agregate minerale din albiile cursurilor de apă, fără actele de reglementare corespunzătoare.

- Este interzisă amplasarea organizării de șantier în zone inundabile ale albiei majore sau în albia minoră. Beneficiarul și constructorul au obligația asigurării organizării de șantier împotriva apelor mari. In situația antrenării materialelor pe perioade de viituri, beneficiarul și constructorul sunt integral răspunzători.

- Lucrările propuse se vor desfășura cu respectarea strictă a tehnologiei și măsurilor de protecție prevazute în documentația tehnică, astfel încât să nu se afecteze apele de suprafață și subterane.

- Beneficiarul răspunde de asigurarea secțiunii de curgere a apei și de degajare a deschiderilor în cazul blocării unor plutitori sau materiale.

- Beneficiarul răspunde de eventualele pagube cauzate de viituri urmare blocării secțiunii de scurgere, cauzate riveranilor sau lucrărilor hidrotehnice existente în zonă.

- Posesorul avizului este obligat să întrețină albia râului Ialomița și în zonele amenajate prin lucrări de consolidare și apărare ale malurilor, precum și să întrețină, să repare și să refacă aceste lucrări și să asigure secțiunea optimă de curgere a apelor în zona de influență a podului, conform Legii Apelor nr. 107/1996, cu modificările și completările ulterioare, art. 33, alin 61.

- Conform Legii Apelor nr. 107/1996, cu modificările și completările ulterioare, lucrările de traversare a râului Ialomița, care pot constitui obstacole în curgerea naturală a apelor, vor fi astfel realizate și exploatate încât să nu influenteze defavorabil curgerea apelor, în vederea asigurării atât a stabilitatii acestor lucrări, a albiilor minore și a malurilor, cât și pentru prevenirea unor efecte distructive sau păgubitoare.

- Pe parcursul execuției, beneficiarul va solicita informații periodic referitoare la debitele înregistrate pe râul Ialomița.

- Beneficiarul va lua permanent toate măsurile de curățire a albiei și întreținere a zonei de curgere a apei și va asigura condiții normale de curgere a apelor râului Ialomița.

- Nu se vor depozita deșeuri în albii și pe malurile cursului de apă Ialomita.

- Lucrările propuse se vor executa în perioadele cu cantitate redusă de precipitații, luându-se măsuri pentru asigurarea curgerii apelor medii și mari și împotriva inundării și calamitării obiectivelor socio – economice din zonă.

- După finalizarea lucrărilor de execuție, constructorul va reface cadrul natural și va aduce albia la forma inițială, îndepărtând orice material din albie.

- Beneficiarul este obligat să realizeze toate lucrările și măsurile necesare pentru asigurarea scurgerii apelor meteorice din zonele adiacente.

- Beneficiarul are obligația de a întreține lucrările de apărare permanent și în mod special în urma viiturilor.

**-** Răspunderea privind calitatea construcţiilor, realizarea corespunzătoare a umpluturilor, alegerea materialelor, precum şi calculele de rezistenţă şi stabilitate revin solicitantului si proiectantului.

- In cazul apariției unor modificări de soluție pe perioada execuției lucrărilor, se va solicita la Administrația Bazinală de Apă Buzău – Ialomița eliberarea avizului de gospodărire a apelor modificator al prezentului aviz.

- Conform Legii apelor nr. 107/1997, cu modificările și completările ulterioare, punerea în funcţiune și exploatarea lucrărilor construite pe ape sau care au legătură cu apele, se poate realiza numai după obţinerea autorizaţiei de gospodărire a apelor. Aceasta se va solicita la Administrația Bazinală de Apa Buzău-Ialomiţa pe baza unei documentaţii tehnice întocmite conform Ordinului ministrului mediului si pădurilor nr. 891/2019, de un proiectant atestat de acest minister.

- Nerespectarea prevederilor prezentului aviz atrage răspunderea administrativă după caz, precum și răspunderea civilă sau penală, conform Legii Apelor nr.107/1996 cu modificările și completările ulterioare.

**Protecţia aerului**

* mijloacele de transport vor fi asigurate astfel încât să nu existe pierderi de material sau deşeuri în timpul transportului; autovehiculele vor avea inspecţia tehnică efectuată prin Staţii de Inspecţie Tehnică autorizate, în vederea reglementării din punct de vedere al emisiilor gazoase în atmosferă;
* se va întocmi şi respecta graficul de execuţie a lucrărilor cu luarea în consideraţie a condiţiilor locale şi a condiţiilor meteorologice;
* transportul materialelor de construcţie şi a deşeurilor rezultate se va face pe cât posibil pe trasee stabilite în afara zonelor locuite.

**Protecția împotriva zgomotului**

* toate echipamentele mecanice trebuie să respecte standardele referitoare la emisiile de zgomot în mediu conform H.G. nr. 1756/2006 privind emisiile de zgomot în mediu produse de echipamentele destinate utilizării în exteriorul clădirilor;
* în timpul execuţiei proiectului şi funcţionării *nivelul de zgomot* continuu echivalent ponderat A (AeqT)se va încadra în limitele SR 10009: 2017 / C91: 2020 – *Acustica. Limite admisibile ale nivelului de zgomot din mediul ambiant*, şi OM nr. 119/ 2014 pentru aprobarea Normelor de igienă şi sănătate publică privind mediul de viaţă al populaţiei, respectiv:
* 60 dB - la limita proprietăţii în cazul clădirilor cu teren împrejmuit (curte) şi cu destinaţie rezidenţială cu regim de douã niveluri sau mai puţin;
* 65 dB - la limita zonei funcţionale a amplasamentului;
* 55 dB în timpul zilei / 45 dB noaptea (intre orele 23:00 – 7:00) – la faţada clădirilor învecinate, considerate zone protejate;
* 50 dB - la fațada clădirii rezidențiale care este cea mai expusă acțiunii unei surse de zgomot exterioare.

**Protecţia solului**

* după încheierea lucrărilor se va face curăţarea terenului de materialele şi deşeurile rezultate în urma lucrărilor;
* în cazul producerii unor poluări accidentale, se vor lua toate măsurile de prevenire şi de combatere a poluărilor accidentale;
* vor fi evitate lucrări care pot duce la degradări ale reţelelor supraterane sau subterane existente în zonă;
* se interzice poluarea solului cu carburanţi, uleiuri uzate în urma operaţiilor de staţionare, aprovizionare, depozitare sau alimentare cu combustibili a utilajelor şi a mijloacelor de transport sau datorită funcţionării necorespunzătoare a acestora;
* se vor amenaja spaţii corepunzătoare pentru depozitarea temporară a deşeurilor generate;
* se va asigura preluarea ritmică a deşeurilor rezultate pe amplasament, evitarea depozitării necontrolate a acestora.

***Modul de gospodărire a deşeurilor***

***Titularul are obligaţia respectării prevederilor Ordonanței de Urgenţă a Guvernului României privind protecţia mediului nr. 195/2005, aprobată cu modificări şi completări prin Legea nr. 265/2006, OUG nr.92/2021 privind regimul deşeurilor, aprobata prin Legea 17/2023, atât în perioada de construire cât și în cea de funcționare;***

* deşeurile reciclabile rezultate în urma lucrărilor de construcţii se vor colecta selectiv prin grija executantului lucrării, pe categorii şi vor fi predate la firme specializate în valorificarea lor;
* deşeurile menajere se vor colecta în europubelă şi se vor preda către firme specializate;
* este interzisă depozitarea deşeurilor direct pe sol;
* preluarea ritmică a deşeurilor rezultate pe amplasament, evitarea depozitării necontrolate a acestora;
* se va încheia contract cu o societate specializată, care prevede colectarea, transportul şi neutralizarea deşeurilor menajere de la obiectiv;
* se va menţine curăţenia în spaţiul destinat depozitării, fiind interzisă arderea lor în recipienţii de colectare precum şi aruncarea lor lângă recipienţii de colectare sau depozitarea lor pe terenuri virane sau pe domeniul public;
* conform HG 856/2002 titularul are obligaţia să ţină evidenţa strictă a cantităţilor şi tipurilor de deşeuri produse, valorificate sau comercializate şi circuitul acestora.

**Monitorizarea**

**În timpul implementării proiectului:** în scopul eliminării eventualelor disfuncţionalităţi, pe întreaga durată a şantierului vor fi supravegheate:

* buna funcţionare a utilajelor;
* monitorizarea cantităţilor de deşeuri generate;
* refacerea la sfârşitul lucrărilor a zonelor afectate şi aducerea la starea iniţială a terenului afectat de lucrări;
* se vor lua toate măsurile pentru evitarea poluărilor accidentale, iar în cazul producerii unor astfel de incidente, se va acţiona imediat pentru a stopa, controla, izola, elimina poluarea;
* nivelul de zgomot – în cazul apariţiei sesizărilor din partea populaţiei datorate depăşirii limitelor admisibile, se vor lua măsuri organizatorice şi/sau tehnice corespunzătoare de atenuare a impactului;
* se va urmări menţinerea unui nivel redus al emisiilor în aerul atmosferic datorate operaţiilor de transport materiale prin utilizarea de mijloace de transport conforme, luarea măsurilor necesare în situaţia în care se constată depăşirea standardului de calitate a aerului ambiental datorită execuţiei proiectului.

***Proiectul propus nu necesită parcurgerea celorlalte etape ale procedurilor de evaluare a impactului asupra mediului.***

Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. **[554/2004](https://idrept.ro/00079384.htm)**, cu modificările şi completările ulterioare.

Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediului şi ale Legii nr. **[554/2004](https://idrept.ro/00079384.htm)**, cu modificările şi completările ulterioare.

**DIRECTOR EXECUTIV,**

**Maria MORCOAȘE**

**Șef Serviciu A.A.A, Întocmit,**

**Florian STĂNCESCU consilier A.A.A.**

**Raluca Elena IVAȘCU**

**Șef Serviciu C.F.M.,**

**Laura Gabriela BRICEAG**